Polisie verloor 500 dienswapens in drie jaar(Argieffoto: SAPD, Facebook) Polisiebeamptes het die afgelope drie finansiële jare altesaam 500 dienswapens verloor nadat hulle toegelaat is om dié wapens huis toe te neem. Luidens ’n verklaring deur AfriForum het Bheki Cele, minister van polisie, onlangs in reaksie op geskrewe vrae geantwoord dat 10 765 rondes ammunisie ook in dié tydperk voete gekry het terwyl beamptes nie aan diens was nie. Die burgerregte-organisasie sê in die verklaring dit gaan vermoedelik al meer gebeur nadat die portefeuljekomitee vir polisie onlangs ’n amnestie-ooreenkoms vir private vuurwapeneienaars goedgekeur het. “Sou die parlement dié ooreenkoms goedkeur sal tussen 450 000 en 1 miljoen vuurwapens oor ’n kort tydperk by polisiestasies ingedien moet word.” Die organisasie meen die meerderheid van die vuurwapens gaan dié van wettige vuurwapeneienaars wees wat bloot nagelaat het om hul vuurwapenlisensies te hernu in die 90 dae tydperk wat vir dié spesifieke doel deur die Wet op die Beheer van Vuurwapens bepaal is. “Die rede vir die argument was om te bepaal of die wettige bepalings en voorwaardes vir die hernuwing van vuurwapenlisensies korrek toegepas is. Dit blyk nou dat Cele nie burgers gaan toelaat om duidelikheid oor dié saak deur die howe te kry nie, maar dat hy eerder ’n kort pad gekies het in die vorm van dié amnestie.” AfriForum meen dit is dus heel waarskynlik dat die polisie nie in staat gaan wees om die sowat een miljoen onwettige vuurwapens te bestuur wat tydens só ’n amnestietydperk ingedien gaan word nie, aangesien hulle nie eers hul eie vuurwapens kan bewaar nie. “Boonop sal dié vuurwapens heel waarskynlik in kriminele hande beland,” lui die verklaring. Marnus Kamfer, regs-en-risikobestuurder van gemeenskapsveiligheid by AfriForum, sê dit is duidelik dat die polisie onbekwaam is om na vuurwapens om te sien wat reeds in hul besit is. “Die SAPD het 9,5 miljoen rondes ammunisie en 4 357 vuurwapens die afgelope ses finansiële jare verloor het. Die gevolg is dat hulle – sou die amnestie in werking gestel word – eenvoudig nie met ’n bykomende 500 000 vuurwapens vertrou kan of behoort vertrou te word nie. Dis soos om wolf skaapwagter te maak,” meen Kamfer.